РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/150-24

31. октобар 2024. године

Б е о г р а д

ЗАПИСНИК

СА 19. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 31. ОКТОБРА 2024. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Горан Милић, Стефан Китановић, Снежана Пауновић, Бранимир Јовановић, Јелена Милошевић, Стефан Јањић и Драгана Ракић.

Седници нису присуствовали чланови Одбора: Александар Југовић, Ђорђе Комленски, Бранко Лукић, Мирослав Алексић и Војислав Михаиловић.

Седници су присуствовали заменици чланова Одбора: Снежана Јовановић, заменик члана Александра Југовића, Бојан Торбица, заменик члана Ђорђа Комленског и и Срђан Миливојевић, заменик члана Драгане Ракић.

Председник Одбора је образложио да је седницу сазвао у року краћем од три дана, због потребе да се Министарству финансија у току дана достави Предлог Скупштинског буџета за 2025. годину, ради укључивања истог у Предлог закона о буџету Републике Србије за наредну годину.

Седници су присуствовали Срђан Смиљанић, генерални секретар Народне скупштине, Дарио Кукољ, помоћник генералног секретара Народне скупштине и Дара Поповић Купусинац, начелник Одељења за буџетске и финансијско рачуноводствене послове

На предлог председника, Одбор је једногласно, утврдио следећи:

Д н е в н и р е д:

1. Утврђивање предлога Скупштинског буџета за 2025. годину, који је припремио генерални секретар Народне скупштине (03 Број: 401-1643/24-3 од 30. октобра 2024. године).

**Прва тачка дневног реда:** Утврђивање предлога Скупштинског буџета за 2025. годину, који је припремио генерални секретар Народне скупштине (03 Број: 401-1643/24-3 од 30. октобра 2024. године)

Председник Одбора је у уводном обраћању указао да је финансијска самосталност Народне скупштине утврђена Законом о Народној скупштини; да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета, који се доставља се Министарству финансија на мишљење; да је

дописом Министарства финансија од 29. октобра 2024. године затражено да Одбор достави предлог скупштинског буџета за наредну годину. Напоменуо је и да су у систему е парламента доступна следећа документа: предлог скупштинског буџета за 2025. годину који јe припремио генeрални секретар; допис Министарства финансија  за припрему буџета Републике Србије; Упутство Министарства финансија за прирпему буџета за 2025. годину; Закључак РИК-а о усвајању финансијског плана РИК-а за 2025. годину, који је саставни део Скупштинског буџета за 2025. годину.

Срђан Смиљанић, генерални секретар Народне скупштине, је образложио достављени предлог указавши да се истим утврђује обим потребних средстава за финансирање надлежности Народне скупштине за 2025. годину, у складу са буџетским класификацијама утврђеним Законом о буџетском систему.

Напоменуо је да је приликом припреме предлога имао у виду чињеницу да су крајем 2023. године били одржани ванредни избори за народне посланике; да је у фебруару 2024. године конституисан текући сазив Народне скупштине и да тренутно 172 народна посланика користе право на стални рад (мањи број у односу на претходни сазив), због чега се и финансијске потребе Народне скупштине мењају. Појаснио је да да је предлог припремљен на основу законских прописа и одлука Одбора којима су ближе уређена права и обавезе народних посланика и запослених у Служби Народне скупштине, као и на основу Упутства Министарства финансија за припрему буџета Републике Србије за 2025. годину и пројекцијама за 2026. и 2027. годину. Истакао је да се предлогом скупштинског буџета омогућава несметан рад Народне скупштине, омогућава побољшање услова рада народних посланика и запослених у Служби Народне скупштине, те да се укупни расходи и издаци Народне скупштине за 2025. годину утврђују у износу од 3,212.418.000 динара (са пројектованимповећањем плата запослених и народних посланика, у висини од 8%).

У дискусији је учествовао Срђан Миливојевић који је подсетио да је на једној од претходних седница Одбора покренуо питање накнаде путних трошкова народних посланика који за долазак на седницу Народне скупштине користе сопствени аутомобил. Сматра да према важећој одлуци обрачун накнаде није адекватан јер не покрива реалне трошкове пређене километраже. Предложио је да се образује радна група која би размотрила наведено питање и изнашла адекватно решење и одговарајућу калкулацију накнаде путних трошкова. Истакао је и да народни посланици из својих средстава плаћају накнаду на име путарине која за Крушевац ( пребивалиште именованог народног посланика) износи 2000,00 динара, у оба правца.

Напоменуо је да је посланицима достављен план рада Народне скупштине који предвиђа одржавање пленарних седница уторком, средом и четвртком, али да и даље нема информације о томе када ће бити сазвана наредна седница Скупштине.

На предлог председника, Одбор је већином гласова донео Одлуку о утврђивању Предлога Скупштинског буџета за 2025. годину, у висини од 3,212.418.000,00 динара у тексту који је достављен.

Саопштио је да ће утврђени Предлог Скупштинског буџета за 2025. годину доставити Министарству финансија на мишљење, у складу са Законом о Народној скупштини и Пословником.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов